Ar tikrai dulkių siurblys gali būti *profesionalus*?

Sakoma, kad mada apsuka istorijos ratą, ir seniai pamiršta sẽna grįžta. Ši ypatybė būdinga ir mūsų kalbai: taisyklingai vartotini žodžiai po kiek laiko grįžta į vartoseną netaisyklingi. Atidžiau pažvelgę į miesto viešuosius užrašus galime pamatyti, kad į vartoseną vėl bando grįžti **profesionali kosmetika**, **profesionalūs dažai**, **profesionalūs dulkių siurbliai**, **profesionalios valymo priemonės**, **profesionali pirotechnika.** Jau buvo įprasta kalbant apie paslaugų ar prekių kokybę vartoti daiktavardžio kilmininką ar naudininką. Manoma, jog vartojant būdvardį paslaugos ir prekės bus geresnės. Dar kartą verta prisiminti, kad kalbant apie žmogų ir jo veiklą būdvardis *profesionalus* tinka (**profesionalus muzikantas**). Tačiau kalbant apie gaminius ar paslaugas geriau tiktų daiktavardžio kilmininkas.

Būdvardis **profesionalus** vengtinas tada, jei norima pabrėžti, kad priemonės yra skirtos profesionalams arba paslaugas teikia profesionalai. Tada vartotina: **profesionalų kosmetika**, **profesionalų dažai**, **profesionalų dulkių siurblys**, **profesionalų valymo priemonės**. Galima vartoti ir naudininką: **profesionalams skirta kosmetika**, **profesionalams skirti dulkių siurbliai** ir t. t.